### NN 104/2019 (30.10.2019.), Odluka o obračunu i naplati naknade za razvoj sustava javne odvodnje broj: 221-1/19

Usluga odvodnja d.o.o.

2096

Na temelju odredbe članka 52., st. 1. i članka 56. Zakona o financiranju vodnog gospodarstva (»Narodne novine« broj 153/09., 130/11., 56/13., 154/14., 119/15., 120/16.,127/17., 66/19.), članka 23. Zakona vodnim uslugama (»Narodne novine« broj 66/19.), članka 9. Izjave o osnivanju trgovačkog društva Usluga odvodnja d.o.o., i Zaključaka o davanju suglasnosti Općinskih načelnika Općine Lupoglav, klasa: 363-01/19-01/14, urbroj: 2163/07-01-01-19-5, Općine Tinjan, klasa: 325/01-19-01/06, urbroj: 2163/04-01-01-19-2, Općine Gračišće, klasa: 363-01/19-01/12, urbroj: 2163/02-01-01-19-5, Općine Cerovlje, klasa: 363-02/19-01/04, urbroj: 2163/06-01-01-19-3, Općine Motovun, klasa: 325-01/19-01/8, ubroj: 2163/05-02-19-1, Općine Karojba, klasa: 325-01/19-01/03, urbroj: 2163/08-01-01-19-8, Općine Sveti Petar u Šumi, klasa: 363-01/19-01/04, urbroj: 2163/03-04-02-19-4, Općine Žminj, klasa: 361-01/19-01/01, urbroj: 2171/04-01-19-12, Skupština društva, 25. listopada 2019. godine donosi

ODLUKU

O OBRAČUNU I NAPLATI NAKNADE ZA RAZVOJ SUSTAVA JAVNE ODVODNJE

Članak 1.

Ovom se odlukom utvrđuje obveza plaćanja naknade za razvoj sustava javne odvodnje (u daljnjem tekstu: naknada za razvoj) na području Grada Pazina, Općine Lupoglav, Općine Tinjan, Općine Gračišće, Općine Cerovlje, Općine Motovun, Općine Karojba, Općine Sveti Petar u Šumi, Općine Žminj, namjena za koju se koristi, obveznici plaćanja, osnovica za obračun, način određivanja visine i obračuna, način i rokovi plaćanja te nadzor nad obračunom i naplatom.

Članak 2.

Prihodi od naknade za razvoj koriste se za:

– financiranje gradnje sustava javne odvodnje i pročišćavanja otpadnih voda.

Gradnja sustava javne odvodnje i pročišćavanja otpadnih voda provodi se prema planu gradnje i održavanja komunalnih vodnih građevina isporučitelja vodne usluge javne odvodnje.

Naknadom za razvoj osigurava se ravnomjeran razvoj sustava javne odvodnje na području Grada Pazina, Općine Lupoglav, Općine Tinjan, Općine Gračišće, Općine Cerovlje, Općine Motovun, Općine Karojba, Općine Sveti Petar u Šumi, Općine Žminj.

Članak 3.

Osnovica za izračun naknade za razvoj je jedinica mjere isporučene vode vodne usluge (m3).

Naknada za razvoj iznosi 1,00 kn/m3 utrošene vode za sve korisnike.

Članak 4.

Obveznici naknade za razvoj su korisnici usluga javne vodoopskrbe na području Grada Pazina, Općine Lupoglav, Općine Tinjan, Općine Gračišće, Općine Cerovlje, Općine Motovun, Općine Karojba, Općine Sveti Petar u Šumi, Općine Žminj.

Članak 5.

Naknada se naplaćuje putem računa koje obveznicima ispostavlja isporučitelj vodne usluge javne vodoopskrbe Istarski vodovod d.o.o., Buzet uz cijenu vodne usluge javne vodoopskrbe.

Istarski vodovod d.o.o., Buzet u obvezi je prikupljenu naknadu jednom mjesečno uplaćivati trgovačkom društvu Usluga odvodnja d.o.o. Pazin.

Članak 6.

Naknada za razvoj prihod je isporučitelja vodne usluge javne odvodnje trgovačkog društva Usluga odvodnja d.o.o. Pazin.

Nadzor nad obračunom i naplatom naknade za razvoj obavljat će trgovačko društvo Usluga odvodnja d.o.o. Pazin.

Članak 7.

Zabranjuje se isporučiteljima vodnih usluga javne vodoopskrbe Istarski vodovod d.o.o., Buzet d.o.o. i javne odvodnje Usluga odvodnja d.o.o. Pazin raspolagati na bilo koji način iznosom naknade za razvoj, osim na način određen ovom Odlukom.

Usluga odvodnja d.o.o. Pazin je u obvezi prikupljenu naknadu za razvoj evidentirati u svojim poslovnim knjigama na posebnom kontu (poziciji).

Članak 8.

Ova Odluka objavit će se u »Narodnim novinama«.

Ova Odluka stupa na snagu prvoga dana od dana objave u »Narodnim novinama«.

Broj: 221-1/19

Predstavnik člana Društva
 Renato Krulčić, v. r.